
KENYATAAN MEDIA
MRT CORP MENGANUGERAHKAN KONTRAK GALANG KEKOTAK BERSEGMEN
Kuala Lumpur, 29 March 2016: Mass Rapid Transit Corporation Sdn Bhd (MRT Corp) ingin mengumumkan penganugerahan dua pakej kerja galang kekotak bersegmen (segmented box girders) untuk pembinaan Laluan MRT Sungai Buloh-Serdang-Putrajaya (SSP) dan juga Laluan MRT Sungai Buloh-Kajang.
Pertama, Pakej Kerja SBG201 untuk pembekalan dan penghantaran galang kekotak bersegmen bagi Pakej Kerja Jejambat V201 kepada V205 dianugerahkan kepada SPC Industries Sdn Bhd. Nilai kontrak bagi pakej kerja ini adalah RM199 juta. 
Kedua, Acre Works Sdn Bhd telah dianugerahkan Pakej Kerja SBG202 untuk pembekalan dan penghantaran galang kekotak bersegmen bagi Pakej Kerja Jejambat Laluan SSP V206 kepada V210. Nilai kontrak bagi pakej kerja ini adalah RM170 juta.
Anugerah ini telah dibuat berikutan satu mesyuarat Jawatankuasa Perolehan Sehenti (OSPC) yang dipengerusikan oleh Menteri Kewangan Kedua, Dato’ Seri Ahmad Husni Hanadzlah.
Ketua Pegawai Eksekutif MRT Corp, Dato’ Sri Shahril Mokhtar mengucapkan tahniah di atas kejayaan syarikat-syarikat ini.
“Pakej kerja ini ditawarkan segera selepas pengumuman bagi dua pakej kerja utama iaitu Pakej Kerja Jejambat V201 dan V202”. 

“Walaupun nilai kontrak tidak setinggi pakej-pakej kerja utama, pakej-pakej kerja ini adalah sama pentingnya untuk pembinaan Laluan SSP. Ini merupakan satu perkembangan positif memandangkan syarikat-syarikat yang mempunyai rekod prestasi yang baik telah berjaya di dalam proses tender,” katanya.
Sementara itu, OSPC turut menganugerahkan dua pakej kerja bagi Laluan SBK. 
Pakej kerja yang pertama, untuk pembinaan Sambungan Pasar Seni dan kerja-kerja lain yang berkaitan di antara Stesen LRT Pasar Seni yang sedia ada dengan Stesen KTM Kuala Lumpur, telah dianugerahkan kepada Trans Resources Corporation Sdn Bhd. Nilai kontrak untuk pakej kerja ini adalah RM103.8 juta.
Manakala, pakej kerja yang kedua adalah untuk pembinaan sebuah depoh bas perantara MRT dan kemudahan-kemudahan dan juga bangunan-bangunan yang terlibat bagi Laluan SBK di Kajang di mana telah dianugerahkan kepada Potensi Cekal Sdn Bhd. Nilai kontrak untuk pakej kerja ini adalah RM62.5 juta.

Sebelum ini, MRT Corp telah mengumumkan penganugerahan Pakej Kerja V201 bagi Laluan SSP kepada Sunway Construction Sdn Bhd bernilai RM1.21 bilion dan Pakej Kerja V202 kepada Ahmad Zaki Sdn Bhd yang bernilai sebanyak RM1.44 bilion.

Laluan SSP adalah sepanjang 52.2km, 13.5km merupakan bawah tanah. Ia terdiri daripada 37 stesen, 11 daripadanya adalah stesen bawah tanah.
Secara keseluruhannya, terdapat 66 pakej kerja yang ditender untuk pembinaan Laluan SSP. Ini termasuk 10 pakej jejambat, satu pakej kerja-kerja bawah tanah, dua pakej kerja depot, 10 pakej kerja stesen, dan 15 pakej kerja medan tempat letak kereta bertingkat.

Lain-lain tender adalah bagi kerja-kerja awal, saling-hubungan (connectivity), sistem, pembekal-pembekal yang ditetapkan dan kontraktor ditetapkan. 

RINGKASAN PAKEJ KERJA YANG DIANUGERAHKAN OLEH JAWATANKUASA PEROLEHAN SEHENTI DIPENGERUSIKAN OLEH MENTERI KEWANGAN KEDUA DATO’ SERI AHMAD HUSNI HANADZLAH
	NO
	PAKEJ KERJA
	PETENDER BERJAYA
	NILAI KONTRAK
(RM juta)

	LALUAN MRT SUNGAI BULOH-SERDANG-PUTRAJAYA

	1
	Pakej SBG 201

Pakej Kerja Pembekalan dan Penghantaran Galang Kekotak Bersegmen V201 kepada V205 bagi Laluan SSP
	SPC Industries Sdn Bhd
	199

	2
	Pakej SBG V202
Pakej Kerja Pembekalan dan Penghantaran Galang Kekotak Bersegmen V206 kepada V210 bagi Laluan SSP
	Acre Works Sdn Bhd
	170

	LALUAN MRT SUNGAI BULOH-KAJANG

	1
	Pembinaan dan Penyiapan Sambungan Pasar Seni dan kerja-kerja berkaitan di antara Stesen LRT Pasar Seni yang sedia ada dengan Stesen KTM Kuala Lumpur
	Trans Resources Berhad
	103.8

	2
	Depoh bas perantara MRT dan kemudahan-kemudahan dan juga bangunan-bangunan yang terlibat di Jalan Sungai Sekamat, Kajang
	Potensi Cekal Sdn Bhd
	62.5


